runetrust/blame-folketinget-dk huggingface dataset:
Nicolai Wammen (S), 2023-01-25:
Jeg har svært ved at se, at det skulle være et grønt tilbageskridt, at jeg siger, at jeg har som mit udgangspunkt, at vi fortsætter den udvikling vedrørende bl.a. ministerbiler, der blev lagt under den tidligere regering.
I forhold til det med finansloven er det rigtigt, at vi i den tidligere regering havde det med i vores finanslovsforslag.
Den nuværende regering vil inden længe præsentere sit finanslovsforslag, og jeg kommer ikke til, hverken på dette spørgsmål eller andre, at røbe, hvad det egentlig indeholder, inden da.
Der må spørgeren vente i spænding, men jeg glæder mig til at tage diskussionen, når vi når dertil.
Louise Brown (LA), 2023-01-25:
Tak for det.
Spørgsmålet lyder: Hvordan forholder ministeren sig til, at Sundhedsstyrelsen deltager i »Alliancen for fri Abort«, hvor flere af de deltagende organisationer bruger deres deltagelse til at agitere for ændringer af de danske abortregler?
Nick Zimmermann (DF), 2023-01-25:
Når der i regeringsgrundlaget står, at muligheden for at dispensere fra dyrevelfærdsloven skal evalueres, så dyrevelfærden sikres i naturnationalparkerne, så er der, i hvert fald som jeg ser det, kun én vej frem, og det må vel være, at man fjerner dispensationsmuligheden, netop så man følger dyrevelfærdsloven – som alle andre, der også holder dyr.
Så er det det, ministeren påtænker at evalueringen ifølge regeringsgrundlaget skal udmøntes i, altså at den omstridte dispensationsmulighed fjernes, og at de udsatte dyr dermed skal tilses dagligt?
Bliver det på individuelt niveau, eller bliver det stadig væk på flokniveau?
Magnus Heunicke (S), 2023-01-25:
Ja, det er jo en del af vores regeringsgrundlag, ikke kun, at vi skal etablere de 15 naturnationalparker, men også, at vi skal udvide.
Og så vil jeg godt slå helt fast
: De dyr, vi sætter ud i naturnationalparkerne, er vores ansvar.
Vi skal passe på dem, og som loven foreskriver, skal der være et sæt konkrete vilkår, som netop sikrer, at dyrene har det godt.
Derudover har vi så aftalt i regeringen at evaluere på hele forholdet til dyrevelfærdsloven i forbindelse med det her.
Nick Zimmermann (DF), 2023-01-25:
Jeg står her med et indlæg, som nogle af ministerens kollegaer skrev sammen med andre af ministerens partifæller den 10. marts 2022, altså for under et år siden.
Der står bl.a.: »Når der opsættes store hegn, vil det skabe unaturlige hindringer for dyrene, der i forvejen bor i skoven og som har vandringsmønstre i søgen efter mad.
Det vil også betyde hindringer for de mennesker, der færdes i skoven for at dyrke friluftsliv, lufte hunden eller gå en tur med børnene.«
Der står også i indlægget, som er skrevet af ministerens kollegaer: »Hvorfor skal dyrevelfærdsloven være mere lempelig på statens områder end andre steder«, som sådan en lov varetager?
Derfor bliver jeg nødt til at spørge: Er det ministerens kollegaer og er det en samlet regering, der altså nu går ind for at udvide naturnationalparkerne?
For jeg mener jo, at det er helt essentielt, at man ser bort fra dyrevelfærdslovgivningen, og at andre partier, der nu også er med i regeringen, har skrevet et sådant indlæg.
Så derfor bliver jeg nødt til at spørge: Er det en samlet regering, der bakker op om det, eller har man skiftet holdning i forhold til det indlæg, man skrev her for et år siden?
Magnus Heunicke (S), 2023-01-25:
Mange tak for spørgsmålet, som adresserer det her problem med naturen, som er i krise.
Dyre- og plantearter forsvinder i øjeblikket mellem fingrene på os.
Eksperter taler jo om, at vi kan have påbegyndt en ny af de her store globale masseudryddelser, og i FN taler man om, at man faktisk ser det største tab af arter på jorden siden dinosaurernes bortgang.
Så der er virkelig brug for at vende den tendens globalt, men selvfølgelig også i Danmark.
Der spørges konkret til min holdning til naturnationalparkerne, som er på tegnebrættet, men jo ikke er etableret endnu.
Min holdning er, at de kommende naturnationalparker er blandt de helt centrale tiltag, der skal hjælpe vores danske natur på vej.
For hovedformålet her er jo netop at gavne naturen og biodiversiteten i nogle store, sammenhængende naturområder, hvor vi lukker ned for produktion, træder et skridt tilbage og genskaber betingelser for, at naturen så vidt muligt kan udvikle sig på egne præmisser.
Det indebærer også, som spørgeren er inde på, de fleste steder, at vi skal sætte nogle større, græssende dyr ud, ligesom vi jo har haft det tidligere i Danmarks natur.
Her vil jeg understrege: Alle dyr i Danmark skal behandles godt, og det gælder selvfølgelig også de dyr, der i de her parker skal hjælpe naturen på vej.
Det gælder sådan set, uanset hvor det er i Danmark, vi har større, græssende dyr som en del af vores fælles naturpleje.
Som en del af regeringsgrundlaget har vi besluttet, at vi vil evaluere dispensationsmuligheden, som der spørges til, fra dyrevelfærdsloven, så vi sikrer, at de dyr, der sættes ud i naturnationalparkerne, er tilstrækkelig godt beskyttet.
Så spørges der også til sidst til, om jeg støtter en udvidelse af naturnationalparkerne i antal, og – det giver næsten sig selv – det kan jeg svare ja til: Det gør jeg.
Jeg mener, det vil være til gavn for Danmarks natur, for vores dyr og for de kommende generationer.
Nick Zimmermann (DF), 2023-01-25:
Hvad er ministerens holdning til naturnationalparkerne, herunder om ministeren mener, at der bør ske en udvidelse af dem i antal, og om man fortsat skal fastholde ministerens mulighed for at dispensere fra dyrevelfærdslovens § 3 og § 9, som tydeligt foreskriver, at »enhver, der holder dyr, skal sørge for, at de behandles omsorgsfuldt, herunder at de huses, fodres, vandes og passes under hensyntagen til deres fysiologiske, adfærdsmæssige og sundhedsmæssige behov i overensstemmelse med anerkendte praktiske og videnskabelige erfaringer«, og at »enhver, der holder dyr, skal sørge for, at dyret tilses mindst en gang om dagen«, selv om der har gentagne tilfælde af overtrædelser af dyrevelfærdsloven i flere nationalparker?
Morten Bødskov (S), 2023-01-25:
Socialdemokraterne har ingen problemer med de løfter, vi har givet i valgkampen.
Nu kommer vi som regering med en inflationshjælpepakke, og med den hjælpepakke vil der være fokus på at hjælpe dem, som har haft og har størst behov for hjælp.
Der er ingen tvivl om, at inflationen presser.
Energipriserne er heldigvis på vej ned, men der er i vores lokalsamfund stadig både borgere, familier, men jo også virksomheder, som kæmper med en energiregning og konsekvenserne af inflationen, som stadig væk er for høj, altså selv om begge dele er på vej ned.
Så det kan man være helt tryg ved.
Jeg håber, at Danmarksdemokraterne vil vise sig konstruktive og ikke bare stå her og kræve, men også konstruktivt være med til at sikre, at vi får en pakke, som kan hjælpe hele Danmark.
Betina Kastbjerg (DD), 2023-01-25:
Tak for det.
Ministerens formand, fru Mette Frederiksen, var i Go' morgen Danmark den 28. oktober, hvor hun gentog det her løfte til de små købmænd: at det var ca. 100.000 kr. pr. butik til ca. 700 butikker.
Så jeg kunne godt tænke mig, at ministeren lige vil bekræfte, at det er det, vi kan forvente der bliver implementeret fra Socialdemokratiets side.
Det var et af valgløfterne.
Kan vi forvente det, kan vi regne med det, eller er der andre løfter, der heller ikke bliver holdt?
Magnus Heunicke (S), 2023-01-25:
Som jeg startede med at sige, er det vores ansvar, at dyrene behandles godt, at de har det godt, og jeg ser med meget stor alvor på, at dyrevelfærdsloven bliver overholdt for de dyr, der er i vores varetægt på statens arealer.
Det er vores ansvar.
Præcis hvordan evalueringen skal foregå, vil jeg vende tilbage til.
Det skal jo være på dyrenes præmisser, men selvfølgelig med eksperter i dyrevelfærd til at rådgive os.
Jeg vil vende tilbage til, præcis hvordan det arbejde skal foregå.
Nick Zimmermann (DF), 2023-01-25:
Jeg kan jo oplyse, at ministerens kollegaer fra både eget og andre partier i et debatindlæg har omtalt det helt åbenlyse problem, som det her med at opsætte hegn skaber for dyrenes vandring og for menneskenes færden.
Men forudsætningen for at sætte de her store tamdyr ud i nationalparkerne er jo netop, at det kræver et hegn for at holde dem inde, og dermed holder de de vilde dyr ude.
Så hvad er ministerens tanker nu: at hegnet er et problem, som det bliver beskrevet i indlægget fra marts 2022, eller at hegnene skal bestå, og at hegnene dermed ikke længere er et problem?
Pernille Rosenkrantz-Theil (S), 2023-01-25:
I forhold til det konkrete om, hvad det har af konsekvenser, findes der jo en trappe af ting, man kan gøre.
Den er desværre meget sjældent blevet taget i anvendelse.
Men jeg mener også, at vi hører for mange historier om steder, hvor borgerne egentlig har fået tilkendegivet, at det skulle være gået en anden vej, og så er det det ikke.
Jeg tror, at hvis vi inkluderer hele området for f.eks. forældre til børn med handicap, er der simpelt hen en oplevelse af, at vores velfærdssamfund slet ikke griber og slet ikke leverer på de ting, som man egentlig kan få en opfattelse af at man har ret til ifølge serviceloven.
Noget af det, vi har sat os for som regering, er jo at gå ind at kigge på at få lavet en specialeplanlægning, og det utrolig nørdede ord dækker over at få lavet nogle kvalitetsstandarder, sådan at man faktisk ved, hvad der er at gribe efter, og også, hvad der så er at klage over, hvis det er sådan, at man ikke får tingene på den måde, man mener man burde have det.
Karina Adsbøl (DD), 2023-01-25:
Det vil jeg gerne kvittere for, for det er i hvert fald vigtigt.
Derudover var der det andet spørgsmål.
En ting er, at man måske går ud og undskylder bagefter; det kan man jo altid gøre.
På retsområdet kan vi jo se, at det har nogle konsekvenser, hvis det er, at man ikke overholder lovgivningen, f.eks. hvis man ikke overholder fartbegrænsningerne, men på det her område hører jeg, at der er en efterlysning, i forhold til hvad lovbrud i den sociale forvaltning egentlig har af konsekvenser.
Det har konsekvenser for dem, det går ud over, men borgerne oplever egentlig ikke, at det har konsekvenser den modsatte vej.
Pernille Rosenkrantz-Theil (S), 2023-01-25:
Vi har jo begge to arbejdet på det her felt i rigtig mange år, og der er ikke nogen tvivl om, at der også er nogle væsentlige udfordringer i forhold til at sikre en kvalitetsstandard.
Det tyder på her, at kommunen selv, i hvert fald med de udtalelser, der er kommet, har været ude at tilkendegive, at det, der er foregået her, ikke er kommunens normale procedure.
Det kan man så prise sig lykkelig for det ikke er.
Men jeg vil gerne give et tilsagn.
Jeg har godt set det skriftlige spørgsmål og opfordringen til at indhente en redegørelse fra kommunen i forhold til den pågældende situation, som jeg mener er en ret ekstrem situation, hvis man kan tage det, der er fremgået af pressen, for pålydende, og måske et af de mest ekstreme eksempler, jeg har set, altså med indgriben i noget, som der ikke er baggrund for.
Derfor mener jeg, at det, som ordføreren har sendt over til ministeriet, er helt relevant, altså en opfordring til at indhente en redegørelse.
Så det vil jeg gerne give tilsagn om.
Karina Adsbøl (DD), 2023-01-25:
Vi har desværre været vidne til mangt og meget på socialområdet, men det her er jo virkelig grelt.
Det er det netop også, fordi ministeren siger, at der ikke er lovhjemmel til det her.
Og der sidder rigtig mange, som tænker: Hvad sker der egentlig, når kommunerne bryder lovgivningen, hvad har det af konsekvens, at man sætter en mor i den situation, når en kommune går ind og bryder lovgivningen?
Jeg har også sendt et skriftligt spørgsmål over til ministeren om, om ministeren vil indhente en redegørelse fra kommunen, så vi ligesom får klarlagt, hvad der er op og ned.
Det her skærmbillede, som også ligger på Facebook, i forbindelse med at Radio24syv har fortalt den her historie, siger jo også mangt og meget, for der kan vi i hvert fald se den korrespondance, der har været, sort på hvidt.
Det, jeg tror bekymrer rigtig mange, er, som ministeren også siger, i forhold til det med kvalitet, for
hvor er kvalitetssikringen i sagsbehandlingen, altså med hensyn til hvem der følger op på netop det, som vi ser eksempler på
Jeg tror desværre også, at der er et mørketal på det her område, i forhold til hvad der egentlig foregår, for det er jo ikke alle, der tør stå frem.
Noget andet er også det der med, at man som mor eller som far eller som forældre skal komme og bede om hjælp, hvis der er nogle udfordringer i familien, for tør man efterhånden det, tør man række ud til en kommune og bede om hjælp, hvis man er bange for, at man skal få tvangsfjernet sit barn?
Pernille Rosenkrantz-Theil (S), 2023-01-25:
Man skal høre helt ufattelig meget, før ørerne falder af, på socialområdet.
Det medgiver jeg, og det her er så en af gangene, vil jeg også gerne tilkendegive.
Det giver sig selv – det skal jeg selvfølgelig understrege – at jeg jo ikke kender sagen i detaljer, men jeg er blevet forelagt den gennem pressen, og det vil sige, at der kan være oplysninger, som jeg ikke har kendskab til, som pressen ikke har kendskab til, og som Folketinget ikke har kendskab til.
Men jeg vil sige, at det selvfølgelig er under al tænkelig kritik, hvis en sagsbehandler skulle finde på at forsøge at blande sig i en lægefaglig vurdering af, hvornår en kvinde skal føde.
Og det er der flere grunde til.
For det første har de kommunale sagsbehandlere ikke skyggen af lovhjemmel til det.
Det er sådan set ret væsentligt.
Og der er altså ikke manglende eller uklare regler.
Det er fuldstændig krystalklart: Der er ikke et lovgrundlag for det!
For det andet har kommunerne et ansvar for at sikre, at der bliver handlet akut, hvis et barn har behov for hjælp, og det er, uanset hvornår på døgnet det er.
Om det så er juleaften lige midt i anden, har en kommune en forpligtelse til at reagere, og det vil sige, at der faktisk ikke skal tages hensyn til ferieperioder i den sammenhæng.
Så er det endelig grundlæggende vigtigt, at sagsbehandlere varetager deres ansvar med stor faglighed, så der sikres en sagsbehandling af god kvalitet, og det betyder, at hvis der viser sig et behov for at anbringe et nyfødt barn, så er kommunerne ansvarlige for, at det sker inden for lovens rammer og så respektfuldt og skånsomt over for både familie og barn.
Jeg kan så forstå, at den pågældende kommune selv har været ude at understrege, at kommunen hverken har lovhjemmel til eller interesse i at beslutte, hvornår en fødsel skal sættes i gang, og det synes jeg mildest talt er på sin plads.
Karina Adsbøl (DD), 2023-01-25:
Hvad er ministerens holdning til den fremgangsmåde, hvor en kommunal sagsbehandler beder et hospital om at sætte en gravid kvindes fødsel i gang, så kommunen kan nå at tvangsfjerne kvindens nyfødte barn før en juleferie?
Magnus Heunicke (S), 2023-01-25:
Jeg er tilhænger af, at vi i Danmark gør vores indsats for at få gjort op med den naturkrise, som jeg nævnte i min indledning.
Jeg er stensikker på, at det selvfølgelig kan gøres på en måde, hvor vi inddrager lokale erfaringer og ønsker, og hvor vi passer på dyrene og sikrer, at der er mere biodiversitet og mere dyrevelfærd.
Det er det, mit mål er, og det er jeg sikker på nok skal lykkes, og jeg vil invitere alle partier med til det arbejde.
Morten Bødskov (S), 2023-01-25:
Nu tror jeg, man skal glæde sig til, at regeringen rent faktisk kommer med en inflationshjælpepakke.
Det er jo det, der er fordelen ved, at man har fået en bred regering, for så kan vi lave ting som de her og forhåbentlig favne bredt i Folketinget.
Det gælder både borgere, men det gælder selvfølgelig også vores erhvervsliv.
Susie Jessen (DD), 2023-01-25:
Jeg hører jo så, at den inflationspakke kommer til at hjælpe en række private danskere, men ikke de små butikker, og det var jo det, Socialdemokratiets forslag i valgkampen egentlig ville.
Så jeg hører ikke, at man kommer til at holde det løfte, som man gav i valgkampen lige før valget, nemlig at man ville hjælpe de her små butikker.
De Samvirkende Købmænd var jo rigtig glade for det her forslag og sagde, at det var et godt skridt i den rigtige retning, og at det især ville hjælpe landdistrikterne.
Jeg er meget interesseret i det, og jeg tror, at det vil være noget skidt, hvis det her ikke bliver overholdt.
Sophie Løhde (V), 2023-01-25:
Ja, Sundhedsstyrelsens opgave i Danmark er ikke at bedrive politik og agitation på vegne af hverken det ene eller det andet politiske parti.
Deres opgave er at sikre den størst mulige faglighed med henblik på at klæde os på som politikere til at træffe beslutninger ud fra et veloplyst fagligt grundlag.
Louise Brown (LA), 2023-01-25:
Jamen sådan helt afslutningsvis vil jeg spørge: Når Sundhedsstyrelsen deltager i sådan et netværk her, kan vi – og kan ministeren – så stole på, at vi får en fagligt neutral rådgivning om det her spørgsmål, som ikke er præget af politiske holdninger?
Sophie Løhde (V), 2023-01-25:
Der er ikke nogen tvivl om, at Sundhedsstyrelsen jo ikke deltager i »Alliancen for fri abort« for at tage politisk stilling, som der bliver brugt som begrundelse.
Alle ved, at spørgsmålet om, i hvilken graviditetsuge abortgrænsen skal ligge, er et vigtigt, men også komplekst spørgsmål, og der har vi behov for at stå på et solidt oplysningsgrundlag.
Og derfor synes jeg, det er positivt, at Sundhedsstyrelsen bidrager med sin faglige ekspertise i forhold til den vigtige debat her i Danmark.
Jeg synes også, det er rigtig godt, at vi aktuelt har Det Etiske Råd, som ser nærmere på de danske abortregler og ser dem igennem og forholder sig til bl.a. abortgrænsen, og jeg agter som indenrigs- og sundhedsminister på baggrund af rådets kommende udtalelser også at invitere Folketingets partier til en drøftelse.
Louise Brown (LA), 2023-01-25:
Jo, men kan ministeren ikke se det sådan spøjse i det her med, at en myndighed, som egentlig er sat til at administrere en lovgivning, tilsyneladende tager politisk stilling til den samme lovgivning ved at være en del af sådan et netværk, som er oprettet for at fejre den her lovgivning?
Sophie Løhde (V), 2023-01-25:
Som jeg forstår det, har alliancen ikke fasttømrede politiske budskaber, men har til formål at sikre en samtale og debat om så vigtigt et emne som 50-året for den fri abort i Danmark.
Og jeg er ikke i tvivl om, at Sundhedsstyrelsens bidrag til debatten vil være af sundhedsfaglig karakter, og jeg finder det helt uproblematisk, at nogle af medlemmerne af alliancen måtte have nogle meget specifikke ønsker til en ændring af abortreglerne, og så er der andre, der måske ikke har det.
Det er nu engang sådan i sidste ende, at det er Folketinget, som beslutter, hvordan abortreglerne i Danmark skal se ud.
Sundhedsstyrelsen bidrager her, som jeg vurderer det, med faglig ekspertise i noget, der er en vigtig og væsentlig debat.
Louise Brown (LA), 2023-01-25:
Tak for det, og tak for svaret.
Lad mig lige slå fast her, at i Liberal Alliance støtter vi naturligvis op om fri abort og hylder også kvindens ret til denne.
For mig er det lidt mere en principiel samtale, og det her handler ikke så meget om selve emnet, men mere om det principielle i, at en politisk neutral styrelse, en neutral myndighed, deltager i et netværk, hvor flere agiterer for at ændre på abortlovgivningen.
Hvordan forholder ministeren sig til det?
Sophie Løhde (V), 2023-01-25:
Tak for ordet.
Jeg bliver spurgt til Sundhedsstyrelsens deltagelse i »Alliancen for fri abort«.
»Alliancen for fri abort« er dannet for at markere 50-året for den fri abort, og alliancen skal sikre – og her citerer jeg fra hjemmesiden – en bred politisk og folkelig forankring og opmærksomhed omkring retten til fri abort.
Alliancen skal rumme samtale og debat, som indeholder brede politiske positioner såvel som faglige og apolitiske.
Citat slut.
I alliancen deltager foruden Sundhedsstyrelsen en lang række forskellige aktører såsom »Folketingets Tværpolitiske netværk for seksuel og reproduktiv sundhed og rettigheder«, flere af ungdomspartierne, Læger uden Grænser, Dansk Sygeplejeråd, Arbejdermuseet, Dansk Kvindesamfund, Dansk Mandesamfund.
Her har jeg tilladt mig blot at nævne et udsnit.
Fri abort er en helt grundlæggende og ukrænkelig kvinderettighed i Danmark.
Som spørgeren ved, er det i sidste ende Folketinget, som beslutter, hvordan reglerne om fri abort skal se ud i Danmark.
Morten Bødskov (S), 2023-01-25:
Det er jo rigtigt nok, at Socialdemokratiet i valgkampen har foreslået, at der skal være et målrettet tilskud til eksempelvis den lille købmand i byer af visse størrelser.
Nu er Socialdemokratiet jo en del af en regering hen over midten, en bred regering, som i regeringsgrundlaget har annonceret, at den kommer med en inflationshjælpepakke, hvor der, hvis man læser det, der står, vil være fokus på på dem, der har været mest udsatte og har størst behov.
Det er det, der vil være indholdet af den hjælpepakke, vi kommer med.
Og det, jeg synes man skal huske på, er, at der, ud over at det sigte er godt, allerede i dag er vedtaget en række ting, som betyder, at eksempelvis den lille købmand, slagteren på torvet i vores mange bysamfund kan få hjælp til at udskyde toppen af den energiregning, der har været – og det kan man allerede i dag ved indefrysningsordninger.
Susie Jessen (DD), 2023-01-25:
Tak for ordet.
Og jeg synes ikke, jeg hørte sådan helt konkret, at det skulle være en hjælp til de her små virksomheder, som jo var en del af Socialdemokratiets forslag i valgkampen, altså at man simpelt hen ville yde en direkte støtte til de her små virksomheder, der ligger i byer med under 2.500 indbyggere.
Jeg hører, at ministeren siger, at man vil komme med en inflationspakke, men er det direkte det forslag, som man også kom med i valgkampen, som regeringen vil have som en del af den inflationspakke?
Betina Kastbjerg (DD), 2023-01-25:
Er det ministerens holdning, at der skal ydes direkte støtte til købmænd og andre energiudsatte forretninger i de små byer?
Morten Bødskov (S), 2023-01-25:
Energipriserne er ikke så høje, som de har været.
Inflationen er stadig væk høj, i forhold til hvad vi har set tidligere, men den er dog alligevel aftagende.
I mellemtiden har vi vedtaget ting, som også små erhvervsdrivende har benyttet sig af, og som de sagtens kan benytte sig af i højere omfang.
Det, der er virkeligheden, er, at der sagtens er flere, der kunne benytte sig af ikke mindst vores indefrysningsordning, hvor man jo rentefrit i det første år og efterfølgende med en relativt lav rente kan udskyde det, der har været toppen af energiprisstigningerne for små og mellemstore virksomheder, som eksempelvis købmanden, slagteren eller andre i vores lokalsamfund.
Det er det, det har været tiltænkt til.
Det er helt klart ikke bare ministerens intention, men også regeringens ambition, at vi skal hjælpe dem, der har størst behov, og det er så det, der vil være indholdet af det, vi kommer til at præsentere, når vi i regeringen fremlægger vores inflationshjælpepakke.
Det, vi jo også har gjort, og som vi gjorde forud for valget, var, at vi lavede en indefrysningsordning, hvor virksomheder, som er udsat for høje energiregninger, og som altså er energitunge virksomheder, om man vil, eksempelvis med store køleapparater og andet, som har mange energiudgifter, så kan skære toppen af energiregningen, udskyde den og afbetale den over en årrække.
Det har været set som en målrettet hjælp til virksomheder som den, spørgeren her hentyder til.
Betina Kastbjerg (DD), 2023-01-25:
Der har jo været en artikel fra TV SYD, hvor man har besøgt en købmand i Bevtoft, og han fortæller, at det her tilskud, som han kan få, vil hjælpe ham rigtig meget.
Der var omkring 700 butikker, der kunne få det her tilskud.
Er det ministerens intention, at den her målrettede pakke kommer i drift?
Morten Bødskov (S), 2023-01-25:
Tak for det, formand.
Jeg er helt enig i, at lokale virksomheder spiller en meget vigtig rolle i vores lokalsamfund.
Heldigvis er vi i en situation nu, hvor vi ser ind i lavere energipriser og vi også ser ind i en aftagende inflation.
Men der er jo ingen tvivl om, at inflationen fortsat er på et højt niveau, og at de høje energipriser selvfølgelig også har sat sig.
Det er derfor, vi kommer med en inflationshjælpepakke, der som sagt vil have et fokus på at hjælpe og afhjælpe konsekvenserne for dem, der har størst behov.